[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 4.5.2005

KOM(2005) 182 endelig

Forslag til

RÅDETS FORORDNING

om ændring af forordning (EF) nr. 131/2004 om visse restriktive foranstaltninger over for Sudan

(forelagt af Kommissionen)

BEGRUNDELSE

1. Ved fælles holdning 2004/31/FUSP af 9. januar 2004 indførtes der en embargo over for eksport af våben, ammunition og militærudrustning til Sudan, herunder forbud mod at levere teknisk og finansiel bistand med tilknytning til militære aktiviteter i Sudan. Forbuddet mod at levere teknisk og finansiel bistand med tilknytning til militære aktiviteter gennemførtes ved Rådets forordning (EF) nr. 131/2004 af 26. januar 2004.

2. I lyset af den seneste udvikling i Sudan, herunder at alle parter i Darfur fortsat overtræder N'djamena-våbenhvileaftalen af 8. april 2004 og Abuja-protokollerne af 9. november 2004, og i betragtning af, at hverken Sudans regering, oprørsstyrkerne eller andre væbnede grupper i Darfur har opfyldt deres forpligtelser og efterkommet Sikkerhedsrådets anmodninger, besluttede De Forenede Nationers Sikkerhedsråd den 29. marts 2005 at indføre en våbenembargo over for alle N’djamena-våbenhvileaftalens parter og andre stridende parter i Darfur. De Forenede Nationers Sikkerhedsråds embargo omfattede visse undtagelser.

3. For at bringe den eksisterende EU-embargo, som i modsætning til FN-embargoen berører al eksport til Sudan, på linje med De Forenede Nationers Sikkerhedsråds afgørelse af 29. marts har Rådet vedtaget fælles holdning 2005/…./FUSP af …., hvorved der fastsættes yderligere en undtagelse fra embargoen. Denne yderligere undtagelse vedrører embargoen over for teknisk og finansiel bistand som gennemført ved Rådets forordning (EF) nr. 131/2004. Kommissionen foreslår derfor, at forordningen bringes på linje med denne fælles holdning.

Forslag til

RÅDETS FORORDNING

om ændring af forordning (EF) nr. 131/2004 om visse restriktive foranstaltninger over for Sudan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 60 og 301,

under henvisning til Rådets fælles holdning 2005/…./FUSP om ændring af fælles holdning 2004/31/FUSP vedrørende indførelse af en embargo over for Sudan med hensyn til våben, ammunition og militærudrustning[1],

under henvisning til forslag fra Kommissionen, og

ud fra følgende betragtninger:

(1) Ved fælles holdning 2004/31/FUSP af 9. januar 2004[2] indførtes der en embargo over for eksport af våben, ammunition og militærudrustning til Sudan, herunder et forbud mod levering af teknisk og finansiel bistand med tilknytning til militære aktiviteter i Sudan. Forbuddet mod at levere teknisk og finansiel bistand med tilknytning til militære aktiviteter gennemførtes ved Rådets forordning (EF) nr. 131/2004 af 26. januar 2004 om visse restriktive foranstaltninger over for Sudan[3].

(2) I lyset af den seneste udvikling i Sudan, herunder at alle parter i Darfur fortsat overtræder N'djamena-våbenhvileaftalen af 8. april 2004 og Abuja-protokollerne af 9. november 2004, og i betragtning af, at hverken Sudans regering, oprørsstyrkerne eller andre væbnede grupper i Darfur har opfyldt deres forpligtelser og efterkommet Sikkerhedsrådets anmodninger, vedtog De Forenede Nationers Sikkerhedsråd den 29. marts 2005 resolution 1591 (2005), hvorved der over for alle N’djamena-våbenhvileaftalens parter og andre stridende parter i Darfur bl.a. indførtes en våbenembargo og et forbud mod at levere bistand med tilknytning til militære aktiviteter. Resolution 1591 (2005) fastsætter visse undtagelser fra embargoen.

(3) Fælles holdning 2005/…./FUSP bekræfter embargoen og ophævelsen af fælles holdning 2004/31/FUSP og fastsætter en yderligere undtagelse fra våbenembargoen og forbuddet mod levering af bistand med tilknytning til militære aktiviteter, som berører alle personer og enheder i Sudan, for at bringe listen over undtagelser på linje med resolution 1591 (2005). Eftersom denne undtagelse vedrører forbuddet mod at levere visse former for finansiel og teknisk bistand, bør forordning (EF) nr. 131/2004 ændres.

(4) Den yderligere undtagelse bør have tilbagevirkende kraft fra vedtagelsesdatoen for resolution 1591 (2005). Denne forordning bør derfor straks træde i kraft -

UDSTEDT FØLGENDE FORORDNING:

Artikel 1

Artikel 4 i forordning (EF) nr. 131/2004 affattes således:

“Artikel 4

1. Uanset artikel 2 og 3 kan de i bilaget anførte kompetente myndigheder i medlemsstaterne tillade, at der leveres finansieringsmidler, finansiel bistand og teknisk bistand med tilknytning til:

(a) militærudstyr, der ikke er bestemt til at dræbe, men udelukkende er til humanitær brug eller beskyttelsesbrug eller til institutionsopbygningsprogrammer under De Forenede Nationer, Den Afrikanske Union, Den Europæiske Union og Fællesskabet

(b) materiel, der er bestemt til EU’s og FN’s krisestyringsoperationer

(c) minerydningsudstyr og materiel til brug ved minerydning

(d) Den Afrikanske Unions krisestyringsoperationer, herunder materiel, der er bestemt til sådanne operationer

(e) gennemførelse af den samlede fredsaftale, der blev undertegnet af Sudans regering og Det Sudanesiske Folks Befrielsesbevægelse/-hær i Nairobi, Kenya, den 9. januar 2005.

2. Der gives ingen tilladelser til aktiviteter, som allerede har fundet sted.”

Artikel 2

Denne forordning træder i kraft på dagen for offentliggørelsen i Den Europæiske Unions Tidende . Den anvendes fra den 29. marts 2005.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

[1] EUT L…. af …. 2005, s. …

[2] EUT L 6 af 10.1.2004, s. 55.

[3] EUT L 21 af 28.1.2004, s. 1. Forordningen er senest ændret ved forordning (EF) nr. 1516/2004 (EUT L 278 af 27.8.2004, s. 15).